Vermiste Springs-leerder dood gevindDie gebied waar die tiener se liggaam gevind is. Foto: Google Maps ŉ Oos-Randse pa wat Vrydagoggend op pad was om sy tienerseun as vermis by die polisie aan te meld, is die skoknuus meegedeel dat sy seun oorlede is. Amanda Greybe, woordvoerder van die Springs-polisie, het Vrydag aan Maroela Media gesê die 17-jarige gr. 11-leerder aan ŉ omliggende skool se pa het onraad gemerk toe die seun Donderdagmiddag ná krieketoefening nie teruggekeer het na sy ouerhuis in Dunnottar in Nigel nie. “Die seun was altyd stiptelik by die huis en dit was baie ongewoon van hom om van die huis af weg te bly. Hy was ŉ presteerder op skool en baie sportief. Sy pa het hom op sy selfoon probeer bel, maar die foon was afgeskakel. Die gesin het regdeur die aand na hom gesoek en wou hom vanoggend as vermis aanmeld toe hulle van sy dood ingelig is,” het Greybe gesê. Greybe het gesê die tiener se liggaam is Vrydag omstreeks 07:00 deur ŉ gemeenskapslid naby die treinspoor op die hoek van Davisrylaan en Rogersstraat in Selectionpark gevind waarna hulp ontbied is. Hy is in sy skoolklere aangetref en is in die bors met ŉ skerp voorwerp gesteek. Hy is deur paramedici van die Ekurhuleni Disaster and Emergency Service dood verklaar. “Meer inligting aangaande die voorval en hoeveel mense daarby betrokke is, is nie in dié stadium bekend nie en vorm deel van die moordondersoek. Sover vasgestel kan word, word die seun se krieketsak en selfoon vermis.” Niemand is nog in verband met die seun se moord in hegtenis geneem nie. Die naam van die seun en sy skool kan nog nie bekendgemaak word nie aangesien dit ŉ baie sensitiewe tyd vir sy naasbestaandes, onderwysers en skoolmaats is. Greybe het ŉ beroep op die publiek gedoen om die Springs-polisie te bel as hulle enige inligting het wat die polisie in hul ondersoek kan bystaan. Bel die polisie by 011 365 5700 tydens kantoorure of 011 365 5719/20 ná werk en vvra om met ŉ senior beampte te praat.